Rådets forordning (EF) nr. 2789/2000

af 14. december 2000

om forlængelse af gyldigheden af forordning (EØF) nr. 1657/93 om midlertidig suspension af de autonome satser i den fælles toldtarif for visse industrivarer bestemt til udstyr til Azorernes og Madeiras frizoner, for så vidt angår Madeiras frizone

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 26,

under henvisning til forslag fra Kommissionen, og

ud fra følgende betragtninger:

(1) Ved forordning (EØF) nr. 1657/93(1) indførtes indtil 31. december 2000 en midlertidig suspension af de autonome satser i den fælles toldtarif for visse industrivarer bestemt til udstyr til Azorernes og Madeiras frizoner.

(2) I henhold til artikel 3 i forordning (EØF) nr. 1657/93 har Kommissionen efter samråd med de kompetente portugisiske myndigheder undersøgt virkningerne af de vedtagne foranstaltninger for udviklingen af frizonen Caniçal (Madeira), som er den eneste frizone i de portugisiske fjernområder.

(3) Disse foranstaltninger havde i begyndelsen en positiv indvirkning på oprettelsen og etableringen af nye virksomheder og på udviklingen af visse industrielle aktiviteter, på bl.a. tekstil-, plast- og glasområdet. Af konjunkturmæssige årsager og som følge af en række infrastrukturelle problemer kan der for øjeblikket noteres en nedgang i oprettelsen af nye industrier og en stilstand for en del af forarbejdningsvirksomheders vedkommende. Denne situation forventes at ophøre med afslutningen af infrastrukturarbejderne og den igangværende udvidelse af frizonen samt etableringen af industrivirksomheder inden for nyskabende forarbejdningssektorer, ud over de virksomheder, der beskæftiger sig med traditionelle aktiviteter som genanvendelse, emballering og oplagring.

(4) De kompetente portugisiske myndigheder har på deres side vist interesse for, at disse foranstaltninger opretholdes i et tidsrum, som ikke bør være kortere end det tidligere indrømmede, med henblik på at stimulere den industrielle investering i Madeiras frizone og dermed fremme regionens socio-økonomiske udvikling.

(5) Efter en detaljeret gennemgang af situationen og af virkningerne af de vedtagne foranstaltninger ser det ud til, at en forlængelse af disse foranstaltninger vil kunne fremme udviklingen af industrielle aktiviteter i frizonen. Der bør derfor ske en forlængelse af suspensionen af de autonome satser i den fælles toldtarif for udstyrsgoder, således som de portugisiske myndigheder har anmodet om.

(6) For ikke at indvirke på det indre markeds funktion er det dog nødvendigt, at en sådan foranstaltning gøres tidsbegrænset -

UDSTEDT FØLGENDE FORORDNING:

Artikel 1

Den suspension, der er omhandlet i artikel 1, stk. 1, i forordning (EØF) nr. 1657/93, forlænges til 31. december 2008, for så vidt angår Madeiras frizone.

Artikel 2

I løbet af 2008 undersøger Kommissionen efter samråd med de kompetente portugisiske myndigheder på ny virkningerne af de vedtagne foranstaltninger til udvikling af Madeiras frizone og forelægger i givet fald passende forslag.

Artikel 3

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra den 1. januar 2001.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 14. december 2000.

På Rådets vegne

J. Glavany

Formand

(1) EFT L 158 af 30.6.1993, s. 1. Forordningen er ændret ved forordning (EF) nr. 3256/94 (EFT L 339 af 29.12.1994, s. 1).